Source: https://e-justice.europa.eu/content_procedures_for_enforcing_a_judgment-299-hu-mt.do?init=true&member=1
Timestamp: 2019-07-20 10:40:54+00:00
Document Index: 1841991

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ']

Proċeduri għall-infurzar ta' sentenza - Ungerija
L-infurzar huwa proċedura ta’ natura ċivili li permezz tagħha l-Istat jeżerċita l-issodisfar tal-obbligi inklużi fil-qorti u deċiżjonijiet tan-nutar u dokumenti oħra ddefiniti mil-liġi bl-applikazzjoni ta’ miżuri ta’ koerċizzjoni.
L-infurzar huwa ordnat u eżegwit mill-qorti, in-nutar pubbliku, jew korpi oħrajn u persuni, b’mod partikolari l-entitajiet li ġejjin:
a) l-uffiċjal ġudizzjarju tal-qorti indipendenti,
b) l-uffiċjal ġudizzjarju tal-qorti reġjonali,
c) l-uffiċjal ġudizzjarju deputat tal-qorti indipendenti,
d) l-uffiċjal ġudizzjarju deputat tal-qorti reġjonali,
e) l-uffiċjal ġudizzjarju kandidat.
Il-proċedura tal-uffiċjal ġudizzjarju — bħala proċedura ċivili mhux kontenzjuża — hija identika għal dik tal-qorti.
Ordni ta’ infurzar tista’ tinħareġ jekk id-deċiżjoni eżegwibbli fiha obbligu (penali), hija finali jew ġiet ordnata l-eżekuzzjoni interim tagħha, u l-iskadenza għall-eżekuzzjoni għaddiet. Abbażi ta’ saldu approvat mill-qorti, ordni ta’ infurzar tista’ tinħareġ anke jekk ġie ppreżentat appell kontra digriet ta’ approvazzjoni. Din id-dispożizzjoni tapplika wkoll għal ftehimiet approvati minn nutar pubbliku bl-istess effett ta’ soluzzjoni bil-qorti. Ordni ta’ infurzar tista’ wkoll tinħareġ fuq il-bażi ta’ sentenza mogħtija fi proċedura skont ir-Regolament (KE) Nru 861/2007 tal-Parlament Ewropew u tal-Kunsill li jistabbilixxi Proċedura Ewropea għal Talbiet Żgħar, anke jekk ġie ppreżentat appell kontra s-sentenza. Ordni ta’ infurzar ma tistax tinħareġ fuq il-bażi ta’ ordni għal pagament, jekk il-klawżola li tagħmilha finali tiddikjara li l-infurzar mhux permess dwar is-suġġett tat-talba.
Regola speċjali tapplika għall-irkupru ta’ manteniment, fejn l-infurzar jista’ jiġi awtorizzat għal ammonti li kienu skadew b’aktar minn sitt xhur jekk il-parti li qed tfittex l-infurzar tqis li huwa probabbli li l-manteniment dovut huwa imputabbli għal aġir malizzjuż tad-debitur jew tiġi provduta raġuni solida għan-nuqqas biex tkun validata t-talba. Meta jiġu infurzati deċiżjonijiet barranin, il-qorti teżamina wkoll jekk l-infurzar huwiex permess b’liġi, b’konvenzjoni internazzjonali, b’reċiproċità, jew bl-leġiżlazzjoni tal-UE.
L-infurzar jista’ jiġi ordnat permezz ta’ ordni ta’ infurzar. F’ċerti każijiet, din mhijiex deċiżjoni formali (iżda minflok tieħu l-forma ta’ karta tal-infurzar jew klawżola tal-infurzar); f’każijiet oħra, jieħu l-forma ta’ ordni. Il-Qorti jew in-nutar pubbliku joħroġ l-ordni ta’ infurzar fuq talba tal-parti li tkun qed titlob l-infurzar. L-applikazzjoni għall-infurzar tiġi sottomessa bl-għadd meħtieġ ta’ kopji bl-użu tal-formola tal-ordni ta’ infurzar. Fi proċeduri li jirrigwardaw ordnijiet għal pagament, l-applikazzjoni tista’ tiġi sottomessa wkoll elettronikament. B’mod ġenerali, l-applikazzjoni għandha tiġi sottomessa lill-qorti jew lin-nutar pubbliku fil-proċedura fl-ewwel istanza. Madankollu, f’ċerti każijiet l-Att LIII tal-1994 dwar l-Infurzar Ġudizzjarju (“l-Att dwar l-Infurzar Ġudizzjarju”) jistabbilixxi regoli oħra dwar il-ġurisdizzjoni, eż. għal deċiżjonijiet barranin, jista’ jiġi ordnat infurzar mill-qorti distrettwali fis-sede tal-qorti reġjonali b’kompetenza skont il-post tar-residenza tad-debitur jew il-post prinċipali tan-negozju jew, fin-nuqqas ta’ dan, fil-post tal-assi soġġett għall-infurzar. F’Budapest dan huwa l-Qorti Ċentrali tad-Distrett ta’ Budapest (Budai Központi Kerületi Bíróság).
L-applikazzjoni għal infurzar għandha tinkludi informazzjoni dwar il-partijiet, id-deċiżjoni eżegwibbli, it-talba li għandha tiġi infurzata, u kemm jista’ jkun informazzjoni dwar l-assi tad-debitur li jistgħu jkunu soġġetti għall-infurzar.
Il-qorti jew in-nutar pubbliku minnufih — sa mhux aktar minn 15-il ġurnata wara l-wasla — jeżamina l-applikazzjoni sabiex jistabbilixxi jekk il-każ għandux jiġi riferit, miċħud mingħajr ma jiġu eżaminati l-merti, jew (bl-eċċezzjoni ta’ partijiet b’rappreżentanti legali) ritornati b’talba minħabba informazzjoni nieqsa; il-miżuri meħtieġa mbagħad għandhom jiġu implimentati. Ser tittieħed deċiżjoni fi żmien 15-il ġurnata mill-wasla tagħha jew, jekk l-informazzjoni nieqsa ġiet mitluba, fi żmien 15-il ġurnata minn meta tiġi sottomessa l-informazzjoni. Jekk l-applikazzjoni hija ġġustifikata, se tinħareġ l-ordni ta’ infurzar; jekk le, l-infurzar jiġi miċħud.
Ara l-punt 2.
Miżuri ta’ koerċizzjoni jillimitaw id-drittijiet personali u finanzjarji tad-debitur. Miżuri finanzjarji jistgħu jiġu applikati mill-qorti u mill-uffiċjal ġudizzjarju tal-qorti; miżuri kontra l-persuna jistgħu jiġu applikati mill-pulizija fuq il-bażi ta’ miżura tal-qorti jew uffiċjal ġudizzjarju tal-qorti. Dawn li ġejjin huma miżuri ta’ koerċizzjoni finanzjarji l-aktar importanti:
ordni ta' sekwestru ta’ pagi u emolumenti oħra,
il-qbid u l-bejgħ ta’ beni mobbli,
il-qbid ta’ fondi ġestiti minn istituzzjoni finanzjarja u l-imblukkar ta’ kontijiet bankarji,
il-qbid tat-talbiet tad-debitur kontra terzi persuni,
il-qbid u l-bejgħ ta’ beni immobbli,
l-impożizzjoni ta’ penali u multi.
Dawn li ġejjin jistgħu jkunu soġġetti għall-infurzar:
il-pagi, il-pensjonijiet, jew emolumenti oħra tad-debitur (għalkemm ċerti eżenzjonijiet japplikaw għal dawn),
fondi ġestiti minn istituzzjoni finanzjarja (il-liġi tipprovdi eżenzjoni minn infurzar lil persuni fiżiċi sa ċertu ammont),
beni mobbli (madankollu, prodotti essenzjali li huma eżentati mill-infurzar skont il-liġi ma jistgħux jiġu sekwestrati, eż. oġġetti essenzjali ta’ ħwejjeġ, għamara għall-għadd ta’ persuni fl-unità domestika tad-debitur, medikament meħtieġ għall-mard tad-debitur, eċċ.),
it-talbiet tad-debitur kontra terzi persuni jew l-ishma tan-negozju tad-debitur,
ben immobbli, ikun xi jkun it-tip tiegħu, l-użu, id-drittijiet jew l-interess ta’ garanzija, u l-fatti rreġistrati fir-reġistru tal-artijiet (madankollu, ben immobbli li ma jistax jitqies li jifforma parti mill-assi tad-debitur matul proċedimenti ta’ likwidazzjoni li huma eżenti mill-infurzar).
Miżuri ta’ infurzar fundamentalment jirrestrinġu d-dritt tad-debitur biex jiddisponi mill-assi tiegħu.
Meta ben mobbli jew kont tal-bank huwa soġġett għall-infurzar, id-dritt tad-debitur biex jiddisponi mill-assi jiġi tterminat. Jekk ben mobbli sekwestrat hu maqbud, jitneħħa wkoll mill-pussess tad-debitur. Jekk ben immobbli jiġi maqbud, id-debitur jista’ jiddisponi minnu u jbiegħ il-proprjetà, għalkemm jibqa' soġġett għad-dritt ta’ infurzar.
Jekk id-debitur jew kwalunkwe persuna oħra preżenti turi reżistenza fiżika waqt it-twettiq ta’ azzjoni ta’ infurzar, l-uffiċjal ġudizzjarju jirrikorri għand il-pulizija, li jistgħu jagħmlu użu minn miżuri ta’ koerċizzjoni kontra l-persuna sabiex titwaqqaf ir-reżistenza.
Kwalunkwe persuna li xxekkel b’mod attiv il-proċedimenti tal-uffiċjal ġudizzjarju (bil-forza) tista’ tinżamm kriminalment responsabbli. Huwa wkoll reat li tneħħi oġġett sekwestrat jew tneħħi s-siġill applikat fil-kors tal-infurzar, jew biex tidħol f’kamra msakkra li tintuża għall-ħżin tal-oġġett sekwestrat, maqful jew maqbud (minħabba r-reat ta’ ksur tas-siġill).
Il-qorti timponi multa fuq id-debitur jew il-persuna jew l-organizzazzjoni obbligata li tipparteċipa fil-proċedura ta’ infurzar jekk dawn jonqsu milli jissodisfaw l-obbligi li jirriżultaw minn infurzar kif definit mil-liġi jew jekk dawn jaġixxu b’tali mod li jimpedixxu l-miżuri ta’ infurzar.
Il-miżuri jibqgħu validi sakemm l-infurzar hu ta’ suċċess jew il-miżuri jiġu tterminati mill-uffiċjal ġudizzjarju jew mill-qorti, jew mil-liġi. Il-miżuri ta’ infurzar jistgħu jiġu mwettqa skont il-perjodu ta’ preskrizzjoni stipulat mil-liġi ċivili (ġeneralment 5 snin), liema terminu jibda jiddekorri meta tingħata deċiżjoni definittiva mill-qorti. L-infurzar ma jistax jiġi ordnat għal applikazzjoni sottomessa wara li jkun skada t-terminu ta’ preskrizzjoni, u infurzar preċedenti ma jistax jerġa’ jsir mill-ġdid. B’mod simili għal proċedimenti tal-qorti mibdija fl-interess għal segwitu ta’ talba, il-perjodu ta’ preskrizzjoni hu interrott minn kwalunkwe azzjoni ta’ infurzar, u wara dan il-perjodu ta’ limitazzjoni jerġa’ jibda.
a) Irtirar tal-karta tal-infurzar u t-tħassir tal-klawżola tal-infurzar. Jekk l-infurzar ġie ordnat permezz tal-ħruġ ta’ karta tal-infurzar jew klawżola, il-karta tista’ tiġi rtirata u l-klawżola tista’ tiġi mħassra bħala rimedju legali jekk l-ordni ta’ infurzar ma kellhiex tinħareġ. Id-debitur jew il-parti li tkun qed titlob l-infurzar tista’ titlob l-irtirar tal-karta tal-infurzar jew it-tħassir tal-klawżola ta’ infurzar, u l-qorti tista’ wkoll tordna dan ex officio. L-applikazzjoni għandha tiġi sottomessa lill-qorti jew lin-nutar pubbliku li l-infurzar. Ma hemm l-ebda skadenza biex tissottometti l-applikazzjoni: dan jista’ jsir f’kull ħin. Jekk l-applikazzjoni tiġi milqugħa, tinħareġ ordni għall-irtirar tal-karta ta’ infurzar jew it-tħassir tal-klawżola tal-infurzar; l-ordni tista’ tiġi appellata.
b) Appell kontra l-ordni ta’ infurzar. Jista’ jsir appell mid-debitur jew parti li titlob l-infurzar kontra ordni formali li tawtorizza l-infurzar. L-appell għandu jiġi sottomess lill-qorti li tordna l-infurzar iżda indirizzat lill-qorti tal-appell. Il-qorti tal-appell għandha l-kompetenza biex tevalwa l-appell. Jekk il-merti tal-ordni maħruġa mill-qorti li ordnat l-infurzar huma korretti, il-qorti tal-appell ser tirrispetta l-ordni; inkella se temenda l-ordni. Jekk hija ssib irregolarità proċedurali, il-qorti tal-appell tirrevoka l-ordni u tagħti struzzjonijiet lill-qorti li ordnat l-infurzar biex tgħaddi deċiżjoni ġdida.
c) Appell kontra ordni li tiċħad il-ħruġ ta’ ordni ta’ infurzar. Il-parti li tfittex l-infurzar tista’ tippreżenta appell kontra ordni li tiċħad il-ħruġ ta’ ordni ta’ infurzar. L-appell għandu jiġi sottomess lill-qorti jew nutar pubbliku li jordna l-infurzar iżda indirizzat lill-qorti tal-appell. Il-qorti tal-appell għandha l-kompetenza biex tevalwa l-appell. Jekk il-merti tal-ordni maħruġa mill-qorti li ordnat l-infurzar huma korretti, il-qorti tal-appell ser tirrispetta l-ordni; inkella se temenda l-ordni. Jekk hija ssib irregolarità proċedurali, il-qorti tal-appell se tirrevoka l-ordni u tagħti struzzjonijiet lill-qorti jew lin-nutar pubbliku li ordna l-infurzar biex tgħaddi deċiżjoni ġdida.
d) L-uffiċjal ġudizzjarju jwettaq il-miżuri ta’ koerċizzjoni tal-infurzar b’mod indipendenti wara li jiġi ordnat l-infurzar; m’hemmx bżonn ta’ awtorizzazzjoni tal-qorti. Rimedju legali separat kontra miżuri mill-uffiċjal ġudizzjarju, magħruf bħala oġġezzjoni tal-infurzar huwa disponibbli. L-oġġezzjonijiet tal-infurzar jistgħu isiru mid-debitur, il-parti li titlob l-infurzar, jew parti interessata oħra. Jekk il-qorti tilqa’ l-oġġezzjoni, hija tannulla l-miżuri illegali tal-uffiċjal ġudizzjarju jew, jekk l-uffiċjal ġudizzjarju naqas milli jaġixxi, il-qorti se tagħti struzzjonijiet lill-uffiċjal ġudizzjarju biex jaġixxi. Inkella, il-qorti tiċħad l-oġġezzjoni. L-oġġezzjoni għandha tiġi sottomessa lill-uffiċjal ġudizzjarju.
e) Minbarra l-possibbiltajiet ta’ hawn fuq għal rimedju, l-infurzar jista’ wkoll jiġi terminat. Il-Qorti se toħroġ ordni sabiex jintemm l-infurzar fuq talba tal-parti li tkun qed titlob l-infurzar sakemm it-terminazzjoni ma tiksirx id-drittijiet ta’ ħaddieħor jew sakemm mhux provdut mod ieħor bil-liġi. L-infurzar se jiġi tterminat ukoll jekk id-debitur jissodisfa l-obbligu, pereżempju. Il-qorti għandha wkoll toħroġ ordni sabiex jintemm l-infurzar jekk ikun stabbilit fuq il-bażi ta’ dokumenti pubbliċi li d-deċiżjoni infurzabbli ġiet mibdula permezz ta’ deċiżjoni finali.
f) Fi proċedimenti ta’ infurzar, huwa possibbli wkoll għal parti terza b’talba għal assi sekwestrati matul l-infurzar ibbażat fuq drittijiet ta’ proprjetà jew drittijiet oħra li jipprevjenu l-bejgħ bħala parti mill-proċedura ta’ infurzar li tibda l-proċeduri ta’ talba għal infurzar kontra l-parti li titlob l-infurzar sabiex jiġi żgurat ir-rilaxx tal-assi. Jekk il-qorti tilqa’ t-talba, għandha tirrilaxxa l-assi kkonċernati mis-sekwestru.
Sospensjoni tal-infurzar:
Il-qorti li tordna l-infurzar tista’ — f’każijiet eċċezzjonali — tordna s-sospensjoni tal-infurzar fuq it-talba tad-debitur, jekk id-debitur ikun kapaċi jissostanzja ċ-ċirkostanzi leġittimi li jiġġustifikaw is-sospensjoni, u jekk id-debitur ma jkunx diġà ġie immultat waqt il-proċedura ta’ infurzar.
Jekk ikun meħtieġ għall-finijiet tad-deċiżjoni dwar is-sospensjoni, il-qorti tista’ tisma lill-partijiet.
Il-Qorti b’mod partikolari tikkunsidra dan li ġej bħala ċirkustanzi leġittimi li jiġġustifikaw is-sospensjoni: l-għadd ta’ persuni huwa meħtieġ mid-debitur għall-appoġġ u l-għadd ta’ persuni li jkunu sostnuti realment mid-debitur, il-mard serju jew fit-tul tad-debitur jew id-dipendenti tad-debitur, u l-katastrofi naturali li seħħew waqt il-proċedura ta’ infurzar u affettwaw lid-debitur.
Jekk ben immobbli hi soġġetta għall-infurzar, is-sospensjoni tista’ tiġi ordnata f’okkażjoni waħda fuq talba tad-debitur, u għal mhux aktar minn 6 xhur.
Il-pagament bin-nifs:
Bl-eċċezzjoni ta’ dejn fiskali u dejn pubbliku infurzat bħala taxxi, l-uffiċjal ġudizzjarju jista’ jiddetermina, fuq talba ta’ debitur li huwa persuna fiżika, il-kundizzjonijiet għall-pagament ta’ dejn bi ħlasijiet parzjali wara li l-uffiċjal ġudizzjarju ħa miżuri sabiex jillokalizza u jaqbad l-assi tad-debitur u d-debitur ikun diġà ħallas parti mit-talba infurzabbli. L-uffiċjal ġudizzjarju jinforma wkoll lid-debitur mingħajr assi li jista’ jkun soġġett għal infurzar dwar il-possibilitajiet u l-kundizzjonijiet tal-pagament bin-nifs.
L-uffiċjal ġudizzjarju jfassal rapport dwar il-konklużjoni u l-kontenut tal-pjan ta’ pagament bin-nifs u jagħti dan lill-partijiet. Fi żmien 15-il ġurnata minn meta tirċievi r-rapport, il-parti li titlob l-infurzar tista’ tinforma lill-uffiċjal ġudizzjarju bil-miktub jekk ma taqbilx mal-kontenut tal-pjan ta’ pagament bin-nifs, tista’ tagħmel rakkomandazzjonijiet dwar il-kontenut ta’ dan il-pjan u l-ammont ta’ pagamenti bin-nifs, u tista’ titlob lid-debitur tipprovdi garanzija ta’ sigurtà għall-prestazzjoni. Fuq il-bażi tad-dikjarazzjoni tal-parti li qed titlob l-infurzar, l-uffiċjal ġudizzjarju jista’ jimmodifika l-kundizzjonijiet tal-pjan ta’ pagament bin-nifs kif imniżżla hawn taħt:
a) l-uffiċjal ġudizzjarju jirtira l-pjan ta’ pagament bin-nifs jekk il-parti li qed titlob l-infurzar ma taqbilx mal-pagamenti bin-nifs għall-manutenzjoni, il-pagi, jew talbiet simili, jekk persuna privata li tfittex l-infurzar tiddikjara li l-għajxien tiegħu/tagħha huwa mhedded mill-pjan ta’ pagament bin-nifs, jew jekk proċeduri ta’ falliment, ta’ likwidazzjoni jew eżekuzzjoni għaddejjin kontra xi assoċjazzjoni kummerċjali li qed tfittex l-infurzar,
b) f’każijiet mhux koperti mill-punt (a), il-pjan ta’ pagament bin-nifs jista’ jiġi stabbilit għal perjodu massimu ta’ sena (1) fil-każ ta’ entitajiet ġuridiċi u entitajiet mhux inkorporati li qed ifittxu infurzar u ta’ 6 xhur fil-każ ta’ persuni fiżiċi li jkunu qegħdin ifittxu l-infurzar,
ċ) l-uffiċjal ġudizzjarju jista’ jitlob li pagamenti parzjali jingħataw b’mod proporzjonat mal-ammont tat-talba minbarra l-pjan ta’ pagamenti bin-nifs jekk din l-azzjoni kienet mitluba fir-rapport tal-parti li qed tfittex l-infurzar.
L-uffiċjal ġudizzjarju jipprovdi lid-debitur bi pjan ta’ pagament ta’ mhux aktar minn sitt xhur b’pagamenti ndaqs kull xahar jekk ittieħdu l-miżuri ta’ infurzar kontra l-fondi tad-debitur ma’ istituzzjonijiet finanzjarji, il-pagi u l-assi mobbli iżda l-ammont kollu tad-dejn li għad ma ġiex irkuprat u
a) l-ebda pjan ta’ pagament ma ġie mogħti preċedentement,
b) l-infurzar għadu għaddej kontra d-debitur għal talba finanzjarja ta’ mhux aktar minn HUF 500 000 jew l-infurzar għadu għaddej kontra d-debitur, għal talba finanzjarja ta’ mhux aktar minn HUF 1 000 000, iżda garanzija tkun ukoll irreġistrata fir-reġistru tal-artijiet fuq proprjetà residenzjali tad-debitur bħala sigurtà għal talba oħra, u
c) il-proprjetà residenzjali tad-debitur għandu jiġu rkantat bħala rkupru għat-talba.
Il-parti li tfittex l-infurzar m’għandhiex tagħti l-kunsens tagħha għal pjan ta’ pagament bin-nifs; ir-rapport dwar il-konklużjoni ta’ pjan ta’ ħlas bin-nifs għandu jingħata wkoll lill-parti li qed titlob l-infurzar.
L-ammonti mnaqqsa mid-debitur b’anness iridu jkunu inklużi fil-kalkolu tal-ammont li jitħallas mid-debitur.
Il-valur stmat tal-proprjetà residenzjali u l-ewwel subbasta jista’ jiġi stabbilit biss jekk id-debitur ikun naqas milli jħallas il-pagamenti bin-nifs (Taqsimiet 52/A — 52/B tal-Att dwar l-Infurzar Ġudizzjarju).
Il-perjodu ta' preskrizzjoni għad-dritt ta’ infurzar:
Il-perjodu ta’ preskrizzjoni tad-dritt għal infurzar jintemm mat-tmiem tal-perjodu ta’ talba infurzabbli. Il-perjodu ta’ preskrizzjoni marbut mad-dritt tal-infurzar ġeneralment jitqiesu fuq talba; jista’ jittieħed inkunsiderazzjoni ex officio jekk il-perjodu ta’ preskrizzjoni tat-talba li fuqu hu bbażat għandu wkoll jittieħed inkunsiderazzjoni ex officio. Jekk il-perjodu ta’ preskrizzjoni li għandu x’jaqsam mad-dritt tal-infurzar għandu jittieħed inkunsiderazzjoni fuq il-bażi ta’ dan ta’ hawn fuq, l-ebda infurzar ma jista’ jiġi ordnat għal applikazzjoni sottomessa wara l-iskadenza tat-terminu ta’ preskrizzjoni, u l-proċeduri ta’ infurzar ordnati li diġà li ma jistgħux jitkomplew. Il-perjodu ta’ preskrizzjoni għad-dritt tal-infurzar hu interrott b’kull att ta’ infurzar.
Restrizzjonijiet:
L-ammont li jifforma l-bażi għal tnaqqis mill-pagi bħala parti minn proċedura ta’ infurzar huwa l-ammont li jibqa’ wara t-taxxi (avvanzi tat-taxxi), l-assigurazzjoni tas-saħħa u l-kontribuzzjonijiet tal-pensjoni, il-fondi ta’ pensjoni privati, il-miżati ta’ sħubija u l-kontribuzzjonijiet oħra jitnaqqsu kif mitlub minn leġiżlazzjoni separata. B’mod ġenerali, mhux aktar minn 33 % jew, f’każijiet eċċezzjonali, mhux iktar minn 50 % ta’ dan l-ammont jista’ jitnaqqas.
Il-porzjon ta’ paga mensili li jikkorrispondi għall-pensjoni tax-xjuħija minima hu eżentat mill-infurzar. Madankollu, din l-eżenzjoni ma tapplikax għall-infurzar ta’ manteniment għat-tfal u l-ispejjeż tat-twelid.
Mhux aktar minn 33 % jista’ jitnaqqas mill-pagi mħallsa minn min iħaddem fuq il-bażi tar-relazzjoni tax-xogħol.
It-tnaqqis jista’ jiżdied għal mhux aktar minn 50 % tal-pagi tal-impjegati għal talbiet li jirrigwardaw dan li ġej:
a) manteniment,
b) talbiet għall-pagi tal-impjegati kontra d-debitur,
c) pagi tal-impjegati u servizzi tas-sigurtà soċjali rċevuti illegalment (Taqsima 65(2) tal-Att dwar l-Infurzar Ġudizzjarju).
Massimu ta’ 33 % jista’ jitnaqqas mill-benefiċċji tal-pensjoni tas-sigurtà soċjali, il-benefiċċji ta’ rtirar kmieni, il-benefiċċji ta’ tul ta’ servizz, l-annwalità tal-qgħad u l-allowance tranżitorju tal-minjieri (b’mod konġunt: ‘il-benefiċċji tal-pensjoni”) (Taqsima 67(1) tal-Att dwar l-Infurzar Ġudizzjarju).
It-tnaqqis jista’ jiżdied għal mhux aktar minn 50 % tal-benefiċċji tal-pensjoni għal talbiet li jirrigwardaw dan li ġej:
a) sostenn tal-wild,
b) il-benefiċċji tal-pensjoni li waslu illegalment (Taqsima 67(2) tal-Att dwar l-Infurzar Ġudizzjarju).
Mhux aktar minn 33 % jista’ jitnaqqas mill-benefiċċji għal min ikun qed ifittex ix-xogħol (benefiċċji tal-qgħad, benefiċċji tal-qgħad qabel l-irtirar, benefiċċji ta’ kumpens ta’ attività) għal talbiet li jirrigwardaw dan li ġej:
b) benefiċċji tal-qgħad rċevuti illegalment,
c) benefiċċji fi flus ipprovduti bħala parti ta’ benefiċċji tal-età tax-xogħol irċevuti illegalment.
Dawn li ġejjin huma eżenti minn dokumenti mehmuża:
- il-provvediment għal kura nazzjonali, benefiċċji fi flus għal vittmi tal-gwerra, u l-annwalità dovuta skont l-Att dwar kumpens għal dawk imċaħħda illegalment minn ħajjithom jew mil-libertà għal raġunijiet politiċi,
- l-appoġġ muniċipali, l-appoġġ muniċipali straordinarju, il-benefiċċji fi flus ipprovduti bħala parti mill-benefiċċji tal-età tax-xogħol, il-benefiċċji tax-xjuħija, il-benefiċċji kumpensatorji għat-telf ta’ dħul għal persuni qiegħda, u l-provvediment għal kura,
- benefiċċji tal-maternità,
- annwalitajiet tal-invalidità u personali mħallsa lill-għomja,
- żieda mal-paga għal ħsara għas-saħħa, u suppliment temporanju tal-paga, suppliment tad-dħul, suppliment għad-dħul temporanju, u annwalità tal-estrazzjoni għal ħsara għas-saħħa,
- manteniment definit mil-liġi li jinkludi l-għajnuna għat-tfal mill-qorti, u l-benefiċċji fi flus għall-protezzjoni tat-tfal abbażi tal-Att dwar il-protezzjoni tat-tfal u l-kustodja,
- il-miżata edukattiva, appoġġ speċjali u l-benefiċċju tal-familja mħallsa lil ġenituri adottivi u mmirati li jappoġġaw lit-tfal mqiegħda b’mod temporanju jew permanenti f’faċilitajiet ta’ kura jew adulti żgħażagħ fil-fażi ta’ wara l-kura,
- boroż ta’ studju, bl-eċċezzjoni ta’ boroż ta’ studju b’tip ta’ paga għal edukazzjoni avvanzata xjentifika,
- spejjeż rimborżati għal stazzjonar, servizzi f’pajjiżi barranin u vjaġġar għax-xogħol,
- ammonti li jservu biex ikopru spejjeż speċifiċi,
- benefiċċji ta’ diżabbiltà (Taqsima 74 tal-Att dwar l-Infurzar Ġudizzjarju).
Għal fondi mmaniġġjati minn fornitur ta’ servizzi ta’ pagament u dovuti minn persuna fiżika, l-ammont ta’ aktar minn erba’ darbiet daqs il-pensjoni għax-xjuħ minima jista’ jkun soġġett għal infurzar mingħajr preskrizzjoni; tal-ammont taħt dan il-limitu, 50 % tal-ammont bejn il-prezz minimu ta’ pensjoni tax-xjuħija u erba’ darbiet il-pensjoni għax-xjuħ minima jista’ jkun soġġett għal infurzar (it-Taqsima 79/A(2) tal-Att dwar l-Infurzar Ġudizzjarju).
Anki jekk id-debitur jagħti l-kunsens tiegħu, l-assi li huma eżenti mill-infurzar skont il-liġi ma jistgħux jiġu maqbuda.
Il-beni mobbli li ġejjin huma eżenti mill-infurzar:
- assi li huma essenzjali biex id-debitur iwettaq il-kompitu tiegħu, speċjalment għodda essenzjali; strumenti; tekniċi, militari, u tagħmir ieħor; uniformijiet; armi ta’ awtodifiża; u mezzi ta’ trasport (bl-eċċezzjonijiet ta’ vetturi),
- tagħmir essenzjali għal studji regolari, speċjalment kotba tal-iskola, provvisti tal-iskola, u strumenti mużikali,
- oġġetti essenzjali tal-ilbies: 3 ilbies ta’ barra, kowt (1) tax-xitwa, kappott (1), 3 pari żraben,
- oġġetti essenzjali tas-sodda: Sett 1 b’2 liżari għal kull persuna,
- għamara għall-għadd ta’ persuni fl-unità domestika tad-debitur: mhux aktar minn 3 imwejjed u 3 gwardarobbi jew għamara simili, flimkien ma’ sodda (1) jew għamara ekwivalenti u siġġu (1) jew għamara oħra ekwivalenti għal kull persuna,
- tagħmir essenzjali għat-tisħin u għad-dawl,
- tagħmir essenzjali tal-kċina u għall-unità domestika tad-debitur, u friġġ jew friżer (1) u magna tal-ħasil (1),
- għotjiet (onorifiċenzi, medalji, badges, plakek) mogħtija lid-debitur, jekk jiġu ċċertifikati permezz ta’ dokumenti,
- medikazzjoni u mediċinali u t-tagħmir tekniku meħtieġ għall-mard jew id-diżabbiltà fiżika tad-debitur, u l-vettura ta’ debitur b’mobbiltà mnaqqsa,
- l-oġġetti użati minn minorenni fl-unità domestika tad-debitur li huma maħsuba għat-tfal,
- ikel għal xahar (1) u fjuwil għat-tisħin għal 3 xhur, kif mitlub mid-debitur u l-unità domestika tad-debitur,
- uċuh tar-raba’ weqfin, uċuh tar-raba’ mhux miġbura u frott,
- oġġetti li ma jistgħux jitqiesu li jifformaw parti mill-assi tad-debitur fi proċedimenti ta’ likwidazzjoni,
- l-assi kulturali elenkati fiċ-ċertifikat speċifikati bl-Att dwar il-protezzjoni speċjali tal-assi kulturali msellfa, matul it-terminu ta’ protezzjoni speċjali (it-Taqsima 90(1) tal-Att dwar l-Infurzar Ġudizzjarju).
Meta l-vettura meħtieġa minn debitur li jkun persuna fiżika li jwettaq/twettaq il-kompiti tiegħu/tagħha tiġi maqbuda — sakemm il-vettura mhijiex ikkonfiskata — huwa biżżejjed biex tiġi sekwestrata l-karta tar-reġistrazzjoni, li qed tintbagħat flimkien ma’ kopja tar-rapport tal-qbid lill-awtorità tat-trasport kompetenti jew, jekk l-awtoritajiet kompetenti ma jistgħux jiġu determinati, lill-awtorità li tkun irreġistrat il-vettura. Sakemm il-vettura ma tkunx ġiet ikkonfiskata, id-debitur jista’ juża l-vettura sakemm tinbiegħ.
Jekk il-valur stmat tal-vettura jkun inqas mill-ammont speċifikat fid-digriet maħruġ mill-Ministru għall-Ġustizzja bi qbil mal-Ministru responsabbli għall-politika fiskali, il-vettura tkun eżentata mill-infurzar.
Irtirar tal-karta tal-infurzar u t-tħassir tal-klawżola tal infurzar:
Jekk il-qorti kienet bi ksur tal-liġi meta ħarġet il-karta ta’ infurzar, din għandha tiġi rtirata.
Jekk il-qorti kienet qed tikseril-liġi meta żiedet il-klawżola għall-infurzar tal-ordni, il-klawżola trid titħassar.
Il-Qorti se tirtira l-karta tal-infurzar jew tħassar il-klawżola tal-infurzar jekk isib, fuq talba tad-debitur, li ġew sodisfatti l-kondizzjonijiet għal:
a) rifjut għall-infurzar skont l-Artikolu 21 tar-Regolament (KE) Nru 805/2004,
b) rifjut għall-infurzar skont l-Artikolu 22(1) tar-Regolament (KE) Nru 1896/2006 jew l-Artikolu 22(1) tar-Regolament (KE) Nru 861/2007, jew
c) rifjut għall-infurzar skont it-tieni subparagrafu tal-Artikolu 21(2) tar-Regolament (KE) Nru 4/2009 jew l-Artikolu 46 tar-Regolament (UE) Nru 1215/2012.
Appell kontra l-ordni ta’ infurzar:
Jekk il-qorti ħarġet ordni ta’ infurzar jew, jekk l-ordni ta’ infurzar hija differenti mill-applikazzjoni, ħarġet ordni li tikkonċerna din id-differenza, il-partijiet jistgħu jressqu appell kontra l-ordni. L-appell kontra l-ordni ma jissospendix l-eżekuzzjoni tal-ordni ta’ infurzar. Madankollu, sakemm ma jkunx provdut mod ieħor mil-liġi, ma jistgħux jittieħdu passi sabiex tinbiegħ proprjetà maqbuda u l-ammont irċevut matul il-kors tal-infurzar ma jistax jitħallas lill-benefiċjarju.
Oġġezzjoni għall-infurzar:
Il-partijiet jew partijiet interessati oħrajn jistgħu jippreżentaw l-oġġezzjonijiet għall-infurzar lill-qorti li qed teżegwixxi l-infurzar kontra l-azzjoni jew ommissjoni mill-uffiċjal ġudizzjarju li jikkawża ksur sostantiv tar-regoli ta’ proċeduri ta’ infurzar jew id-drittijiet jew l-interessi legali tal-parti li qed tippreżenta l-oġġezzjoni għall-infurzar. Ksur tar-regoli sostantiv tal-proċeduri ta’ infurzar tar-regoli għandhom jinftiehmu li jfissru ksur li kellu effett sostantiv fuq l-eżitu tal-proċedura ta’ infurzar (Taqsima 217(1) tal-Att dwar l-Infurzar Ġudizzjarju).
Jekk il-miżura kkontestata tissodisfa r-rekwiżiti legali jew ma tikkostitwixxix ksur sostantiv, il-qorti se tiddefendi l-miżura kkontestata u tiċħad l-oġġezzjoni. Jekk il-miżura kkontestata ma tikkostitwixxix ksur sostantiv, il-qorti se tannulla kompletament jew parzjalment il-miżura kkontestata jew — jekk permess mil-liġi u sakemm il-fatti meħtieġa għal din id-deċiżjoni jistgħu jiġu sostanzjati — temenda jew parti jew il-miżura ta’ infurzar fl-intier tagħha. Jekk l-oġġezzjoni kienet tirreferi għal ommissjoni, il-qorti tidderieġi lill-uffiċjal ġudizzjarju biex jimplimenta l-miżura li tħalliet barra (it-Taqsima 217/A(5) tal-Att dwar l-Infurzar Ġudizzjarju).